QꞌU BꞌAꞌNLA CHAJ CHUSBꞌALTETZ U JESUUS ITZꞌIBꞌA U XHAN
Yol tiꞌ u uꞌ tzaꞌ
Aatz u uꞌ tzaꞌ, aꞌ tzꞌibꞌan u Xhan, vikꞌaol u Zebedeo. Ayaꞌ maꞌl u vinaj Israeel. Arameo viyolbꞌal utz, nitalcheꞌ aas oksan yolich vatz Tioxh u Xhan tziꞌ. Utz aꞌich maꞌl tu qꞌu chusulibꞌ xambꞌu tiꞌ u Jesuus. Choktaj U Tio 10.2; U Kuxh 10.25. Antich imol u tatzik, vaꞌl Jacobo utz, Santiago ibꞌii majte. Oknajich u Zebedeo tuchꞌ u tixoj Salome tiꞌ inimal u Jesuus majte tziꞌ. Choktaj U Tio 27.56. Aatz u Xhan tziꞌ, yeꞌ nital jeꞌ tibꞌ oj aꞌ tzꞌibꞌan u uꞌ tzaꞌ, pek tiira nimnaꞌl aas aꞌ tzꞌibꞌan. Nitalcheꞌ aas aꞌich vichusulibꞌ u Jesuus vaꞌl tiira maas xiak. Utz aꞌich u chusulibꞌ majte vaꞌl tiira tii u Jesuus tiꞌ. Yeꞌ ootzajibꞌe kam chit tuul itzꞌibꞌa utz, til itzꞌibꞌava. Loqꞌ nitalcheꞌ aas tixoꞌl qꞌu yaꞌbꞌ 90 — 95 m.t.J. Nitalcheꞌ txaypinajich u Xhan tu u Isla Patmos aas itzꞌibꞌat u uꞌ tzaꞌ.
Aatz u uꞌ tzaꞌ, kalabꞌ jalbꞌal tibꞌ tuchꞌ tereꞌn qꞌu uꞌ itzꞌibꞌa unjot qꞌu chusulibꞌ, echaꞌ U Tio, U Kuxh tuchꞌ U Lucas.
Aꞌ ibꞌoꞌqꞌol nital u Xhan aas iTxaaom Tioxh u Jesuus, iKꞌaol Tioxh, taꞌxh u Chitol tetz qꞌu aanima tu paav utz, Aqꞌol Tiichajil tu bꞌenqꞌii bꞌensaj. Choktaj U Xhan 20.30-31.
Aꞌ u jatxbꞌal tibꞌ qꞌu yol tu u uꞌ tzaꞌ.
1) 1.1-18 Unjolol yol tiꞌ u Jesuus.
2) 1.19—12.50 Niyolon tiꞌ vichusun u Jesuus tuchꞌ tiꞌ u tijleꞌm aqꞌax tu u Tioxh.
3) 13.1—21.23 Niyolon tiꞌ vipaal u Jesuus tu tzaꞌl, vikameꞌ utz, u qꞌaavtitzꞌpeꞌ.
1
QꞌU BꞌAꞌNLA CHAJ CHUSBꞌALTETZ U JESUUS ITZꞌIBꞌA U XHAN
U tatin u Jesuustuchꞌ u Tioxh tibꞌilaj
1-2 Atich nal u Aqꞌol Tiichajil
kꞌatz u Tioxh xeꞌ qꞌii xeꞌ saj.
Tioxh tatineꞌ.*
3 Tiꞌ kꞌuxh chee qꞌu kam kajayil qꞌuꞌl atile. Utz yeꞌt chee qꞌu kam koj tziꞌ aas yitꞌ koj tiꞌ.
4 Ayeꞌn u tiichajil tzixeꞌ.
Utz aatz u tiichajil tziꞌ, echaꞌ txijtxubꞌal.
Aꞌ nikꞌuchun u bꞌey tu qꞌu aanima.†
5 U txijtxubꞌal nitxijtxun xoꞌl qꞌu aanima
qꞌuꞌl atil tu uken vatz Tioxh
tu u vatz amlika txꞌavaꞌ tzaꞌ.
Utz yeꞌxhkam nitxꞌolax imajax itxijtxun tu u uken.
6 Uncheeꞌ atich maꞌl u vinaj Xhan ibꞌii. Chajax tu u Tioxh.
7 Utz aꞌ ul taleꞌ aas aꞌ u txijtxubꞌal u Jesuus kꞌasuꞌl xeꞌ Tioxh. Ech kajay saniman u Jesuus tiꞌ qꞌul iyol. 8 Utz aꞌ koj u txijtxubꞌal u Xhan; pek alol koꞌn tetz itziiul u txijtxubꞌal.
9 Tan ul u Jesuus tu u vatz amlika txꞌavaꞌ tzaꞌ.
Ayaꞌ u nojla txijtxubꞌal tetz kajay qꞌu aanima.
10 Utz atin tu u vatz amlika txꞌavaꞌ tzaꞌ.
Utz tiꞌ kuꞌen kꞌuxh veet u vatz amlika txꞌavaꞌ.
Pek aatz qꞌu aanima tu u vatz amlika txꞌavaꞌ,
yeꞌt tootzaji aas aꞌ vaꞌl uli.
11 Tiꞌ qꞌu tetz ulka.
Pek yeꞌt koꞌn kꞌulax tu vitenam.
12 Pek taqꞌ tijleꞌm kajay
qꞌuꞌl kꞌulun,
qꞌuꞌl motx niman vibꞌii.
Bꞌens kꞌaol imeꞌal Tioxh taqꞌo.
13 Utz yitꞌ tiqꞌaqꞌal koj kajal aanima
vibꞌen qꞌu aanima kꞌaol imeꞌal Tioxh tziꞌ.
Yitꞌ titxumbꞌal koj chiꞌl kꞌuxh itzꞌpi utz,
yitꞌ titxumbꞌal koj aanima.
Pek itxumbꞌal Tioxh.
14 Bꞌen koꞌn aanima u aqꞌol tiichajil.
Atin tu kuxoꞌl.
Utz qil u mam itechalil,
echaꞌ tijleꞌm maꞌl kꞌaola aas taꞌxh maꞌl kꞌatz itat.
Techal qꞌu mam bꞌaꞌnil tzixeꞌ tuchꞌ vinujul.
15 Uncheeꞌ yolon u Xhan tiꞌ u Jesuus ech tzaꞌ: —Aꞌ vaꞌl val sete atziꞌ aas val ech tzaꞌ: «Aatz vaꞌl tul viꞌ, bꞌaxaich sunvatz. Atichnale aas cheeꞌin.» Texhin.— Texh u Xhan.
16 Utz kajay oꞌ niqetzan kꞌatza
tiꞌ u mam bꞌaꞌnil
vaꞌl ech koꞌxh ibꞌenaꞌ.
17 Tan aatz u Moisees,
aꞌ taqꞌ u oꞌtla mantaar qe.
Pek ech koj u bꞌaꞌnil tuchꞌ vinujul,
aꞌ vetiqꞌon ul quxeꞌ u Jesucristo.
18 Paat yeꞌxhabꞌil ilonnaj tetz u Tioxh.
Pek u Kꞌaola nialon
inujul kam bꞌanel tu u Tioxh.
Tan taꞌxh u Jesuus
vaꞌl meero atil kꞌatza.
Utz aꞌ ootzajin tetz viTat.
U taltu u Xhanaas paalchu u Jesuus siiꞌ
19 Uncheeꞌ aatz iꞌan qꞌu qꞌesal uqꞌaybꞌal xoꞌl qꞌu Israeel, ichaj unjolol oksan yol vatz Tioxh tuchꞌ unjolol qꞌu levita. Motx kꞌasuꞌl tu Jerusaleen tiꞌ en ichꞌotil tu u Xhan ech tzaꞌ: —¿Abꞌil axh?— Texh te.‡
20 Utz tzaqꞌbꞌel tu u Xhan, jik chit tala. Yeꞌt txubꞌaꞌli. Tal ech tzaꞌ: —Yitꞌ in koj viTxaaom u Tioxh.— Texhtuꞌ.§
21 Utz abꞌil paj te ech tzaꞌ: —¿Abꞌil axh uncheeꞌ? ¿Axh tzik u Elias?— Texh teꞌleꞌ.
Tzaqꞌbꞌu u Xhan utz, tala: —Yitꞌ in koj.— Texhtuꞌ.
Utz alax paj te: —¿Axh tzik u alol tetz u yolbꞌal Tioxh vaꞌl saꞌchitꞌuli?— Texh teꞌleꞌ.
—Yitꞌ iꞌ.— Texhtuꞌ.*
22 Utz alax paj te ech tzaꞌ: —¿Abꞌil axh uncheeꞌ? Ech seꞌnqal tu qꞌuꞌl vetchajonoꞌ. ¿Abꞌil axh saaleꞌ?— Texh te.
23 Utz tal u Xhan ech tzaꞌ: —In vaꞌl tal u Isaias, u alol tetz u yolbꞌal Tioxh, aas tal ech tzaꞌ:
«Sajeꞌ iviꞌ tiꞌ talax u yolbꞌal Tioxh tu u tzꞌinlich tzaji txꞌavaꞌ. Utz sataleꞌ: Jikomtixsataj etxumbꞌal vatz u kuBꞌaal Tioxh, echaꞌ ijikomtixsal bꞌey siatz sebꞌaneꞌ. Chaj.» Texhtuꞌ.—
Texh u Xhan.†
24 Aatz qꞌu chaj oponi tziꞌ, ichaj qꞌuꞌl fariseo u tuqꞌaybꞌal.
25 Utz ichꞌoti paj tu u Xhan ech tzaꞌ: —Untzꞌoj yitꞌ axh koj viTxaaom u Tioxh, ¿kam tokeꞌ naꞌan vautisaar aanima tu aꞌ uncheeꞌ? Tan nikoꞌxh axh koj u Elias utz; nikoꞌxh axh koj u alol tetz u yolbꞌal Tioxh vaꞌl sauli.— Texh te.
26 Tzaqꞌbꞌel tu u Xhan ech tzaꞌ: —Tu koꞌn aꞌ nunbꞌanvu vautisaar aanima. Pek atil maꞌl texoꞌl aas yeꞌ etootzaj. 27 Ayaꞌ vaꞌl tul viꞌ. Loqꞌ bꞌaxal sunvatz tan, atilnale. Utz sibꞌ tijleꞌm sunvatz. Aal yeꞌ nikꞌuloꞌk viꞌ aas in chitol el ixaabꞌ tu tajan.— Texhtuꞌ.
28 Aatz qꞌu kam tziꞌ aꞌ uchku tu Betaabara, sala bꞌen u nimaꞌ Jordaan tu vaꞌl nichiꞌanvu vautisaar aanima u Xhan.
U taltu u Xhanaas paav ul teesa u Jesuus
29 Uncheeꞌ tu tek vaꞌt qꞌii tuul, ilax u Jesuus tu u Xhan. Aalich tul kꞌatza. Utz tal tiꞌ ech tzaꞌ: —¡Atil viTxaaom u Tioxh tzuta! vaꞌl aꞌ nikꞌam tiꞌ maꞌl chelem karneꞌl tan, sakam tiꞌ teesal vipaav qꞌu aanima tu u vatz amlika txꞌavaꞌ. 30 Aꞌ vaꞌl val sete atziꞌ aas val ech tzaꞌ: «Tul vaꞌt u vinaj viꞌ vaꞌl atil nal sunvatz. Tan atichnale aas cheeꞌin.» Texhin. 31 Utz yeꞌich vootzaj iatz. Pek vetꞌulin tiꞌ ibꞌanax vautisaar aanima tu aꞌ tiꞌ. Ech satootzaji qꞌu Israeel.— Texhtuꞌ.
32 Utz tal paj u Xhan tiꞌ ech tzaꞌ: —Vil ikuꞌl u Tioxhla Espiiritu tu Amlika. Echaꞌ paroomaxh tiloneꞌ. Utz atin tibꞌa u Jesuus. 33 Utz yeꞌich vootzaj. Pek aatz vaꞌl chajonkꞌasuꞌlin tiꞌ ibꞌanax vautisaar aanima, tal ve: «Abꞌil iꞌ liilv ikuꞌ vunTioxhla Espiiritu utz, laꞌatin tibꞌa, aꞌ vaꞌl saoksan u Tioxhla Espiiritu kꞌatz qꞌu aanima.» Texhtuꞌ. 34 Ech vila. Utz ech tok nivaleꞌ aas aꞌ viKꞌaol u Tioxh.— Texhtuꞌ.
Vixeꞌt qꞌu chusulibꞌ kꞌatz u Jesuus
35 Uncheeꞌ tu tek vaꞌt qꞌii tuul, atich paj u Xhan tziꞌ. Aꞌich imol kaꞌvaꞌl qꞌul ichusulibꞌ. 36 Utz isaji bꞌen u Jesuus nichipaaleꞌ. Utz tal ech tzaꞌ: —¡Atil viTxaaom u Tioxh tzuta, vaꞌl aꞌ nikꞌam tiꞌ maꞌl chelem karneꞌl!— Texhtuꞌ. 37 Ech taꞌxh tabꞌi viyol u Xhan kaꞌvaꞌl qꞌu chusulibꞌ, xambꞌu tek tiꞌ u Jesuus.
38 Ech sajinka u Jesuus tiꞌ iqul utz, tila aas xamich tiꞌ. Tal tek te ech tzaꞌ: —¿Kam nechokeꞌ?— Texh te.
Motx tal ech tzaꞌ: —Rabii ¿til atilkꞌaxh?— Texh te. Aatz u yol “Rabii” tu u yolbꞌal hebreo, “chusul” chu u tokebꞌal.
39 Utz tal u Jesuus ech tzaꞌ: —Niꞌextaj, uloj etileꞌ.— Texh te. Ech ibꞌen tiꞌ utz, tila til atichka. Utz motx atinka tzixeꞌ tu u qꞌii tziꞌ. Tan maꞌtich tek ikuꞌ qꞌii; alas 4 ich tekuꞌen.
40 Aatz maꞌl tu qꞌuꞌl abꞌin iyolon u Xhan, xambꞌu tiꞌ u Jesuus; aꞌich aꞌ u Lixh. Ayaꞌ vitzaꞌqꞌ u Xhim vaꞌl Luꞌ ibꞌii majte. 41 Ech aatz u Lixh, aꞌ bꞌaxal ex til u Xhim, u tatzik. Utz tal te ech tzaꞌ: —¡Atil tek viTxaaom u Tioxh vaꞌl alaꞌtziꞌimal kꞌasuꞌl! ¡Vetqillaꞌ! Ayaꞌ u Cristo.— Texh te.
42 Ech tiqꞌot ul u Xhim vatz u Jesuus. Sajil tu u Jesuus utz, tal te ech tzaꞌ: —Aatz axh, axh Xhim, ikꞌaol Jonaas. Cefas tek abꞌii siꞌaneꞌ. Ankoꞌxhtuꞌ u bꞌii Luꞌ majte.— Texhtuꞌ.‡
43 Uncheeꞌ aatz tu vaꞌt u qꞌii, titzꞌa bꞌenchil u Jesuus tu Galilea. Utz bꞌeni. Til u Felipe. Utz tal te ech tzaꞌ: —Xambꞌen viꞌ.— Texh te.
44 Aatz u Felipe tziꞌ, aa Betsaidaich, vitenam u Lixh tuchꞌ u Luꞌ. 45 Ech aatz u Felipe, ex til u Natanaeel utz, tal te ech tzaꞌ: —¡Ulyu vaꞌl yolon u Moisees tiꞌ tu u oꞌtla mantaar, vaꞌl yolon qꞌu alol tetz u yolbꞌal Tioxh tiꞌ majte! ¡Vetqillaꞌ! Ayaꞌ u Jesuus vikꞌaol u Xhep tu Nazareet.— Texh te.
46 Utz tal u Natanaeel tu u Felipe ech tzaꞌ: —Oj tzik salakpu maꞌj mam vinaj tu Nazareet.— Texh te.
Tzaqꞌbꞌu u Felipe utz, tal ech tzaꞌ: —¡Niꞌaxh tul ila iileꞌ!— Texhtuꞌ.
47 Uncheeꞌ aatz ilax topon u Natanaeel tu u Jesuus, tal tiꞌ ech tzaꞌ: —Aatz cheel, tul maꞌl u Israeel tzuta aas nojchit yeꞌk subꞌuꞌm kꞌatza.— Texhtuꞌ.
48 Utz tal u Natanaeel te ech tzaꞌ: —¿Kam anachbꞌeꞌin; til ootzajivin?— Texh te.
Utz tzaqꞌbꞌel tu u Jesuus ech tzaꞌ: —Vilaxh aas yeꞌsajich isikꞌletꞌaxh u Felipe. Atichꞌaxh jaqꞌ u viikuxh.— Texh te.
49 Ech sotz ikꞌuꞌl u Natanaeel taqꞌo utz, tal ech tzaꞌ: —Chusul, ¡noj peꞌxh axh viKꞌaol u Tioxh! Axh u tijlenal qꞌu Israeel vaꞌl saꞌchitꞌuli.— Texh te.§
50 Tzaqꞌbꞌel paj tu u Jesuus ech tzaꞌ: —Nanima tan, vetval see aas: «Vetvilaxh jaqꞌ u viikuxh.» Chiꞌin. Utz mamaj kam tereꞌn koꞌxh siil vatz vaꞌl tzaꞌ.— Texh te. 51 Utz tal pajeꞌ: —Niꞌxhtekꞌval sete, saꞌnaletil ijajeꞌ u amlika taabꞌaꞌbꞌen tzaꞌ. Utz setil qꞌul iaanjel u Tioxh sakuꞌl sabꞌenjeꞌ kꞌatz u Kꞌaola vaꞌl bꞌennaj koꞌn aanima.— Texhtuꞌ.*
* 1:1-2 Nitalax “Aqꞌol Tiichajil” tiꞌ u Jesuus tzaꞌ tan, aꞌ vaꞌl cheesan qꞌu kam kajayil. “Verbo” chu teꞌl tu kastiya tan, tiꞌ viyol u Jesuus chee qꞌu kam. Aatz u tokebꞌal tu u yolbꞌal hebreo utz, “yol” chu u tokebꞌal. Choktaj u Geenesis 1.1-26. Nipajikꞌam tiꞌ viyol u Tioxh, kꞌuchbꞌal tetz vitxumbꞌal u Tioxh. Choktaj u Salmos 33.4; 119.89. “Aqꞌol tiichajil” chu tiꞌ u Jesuus majte tan, eesanal tu paav; aqꞌol tiichajil vatz Tioxh. Aꞌ aa yol abꞌil sakꞌulax okoꞌp tu Amlika. Choktaj u Geenesis 1.1-3; u Salmos 33.6; 107.20; u Proveerbios 8.22-31. † 1:4 Aatz qꞌu yol “txijtxubꞌal” tuchꞌ “tiichajil” nital u Xhan tu u uꞌ tzaꞌ, aꞌ nital u tatin u aanima aas itzꞌlel kꞌatz u Tioxh. Aatz qꞌu yol “uken” tuchꞌ “kamchil”, aꞌ nitaleꞌ aas yeꞌk u aanima kꞌatz u Tioxh; tzꞌejxinaj siatz niyolonka. ‡ 1:19 Aatz qꞌu qꞌesal uqꞌaybꞌal xoꞌl qꞌu Israeel, tiira atich sikꞌuꞌl utz, tootzajle aas saꞌchitꞌul maꞌl viTxaaom u Tioxh. Ayaꞌ u “Cristo” utz, “Mesías”. Tan ech vaꞌl alich tu qꞌu alol tetz u yolbꞌal Tioxh. Ech nichmotxichꞌia viTxaaom u Tioxh tziꞌ. Utz aatz tabꞌi qꞌu kam nichiꞌan u Xhan, oora motx tal ichꞌotileꞌ aas matz yitꞌ aꞌ viTxaaom u Tioxh siꞌan ijlenalil tal u Tioxh. Nichtaleꞌ: —¿Abꞌil axh? ¿Kam iijleꞌm? ¿Yitꞌ tzik axh viTxaaom u Tioxh?— Chu te niyolonka. § 1:20 Aatz u yol “Cristo”, tu u yolbꞌal griego. Aꞌ nital u tijleꞌm maꞌl vaꞌl sichaj u Tioxh tiꞌ ijikomtixsal qꞌu aanima vatz Tioxh. Yitꞌ bꞌii koj u yol “Cristo” titiempo u Jesuus tziꞌ. Echat koꞌxh u tokebꞌal u yol “Mesías” tu u yolbꞌal hebreo. Aꞌ nital u tijleꞌm maꞌl vaꞌl sitxaa el u Tioxh utz, sichaj tu u vatz amlika txꞌavaꞌ. Loqꞌ aanima koꞌn aas nichtal qꞌu aa uqꞌaybꞌal vatz qꞌu Israeel; yitꞌ nojla Tioxh koj tatineꞌ nitaleꞌ. * 1:21 Aatz qꞌu qꞌesal uqꞌaybꞌal xoꞌl qꞌu Israeel, nichnaltil tu u Deuteronoomio 18.15, 18 tuchꞌ tu u Malaquias 4.5-6 aas siꞌchbꞌaxabꞌ maꞌl u alol tetz u yolbꞌal Tioxh vatz u tulebꞌal u Cristo. Utz u Elias vaꞌl siꞌchqꞌaavitzꞌpu tikaꞌpaj nichtaleꞌ. Oj yitꞌ iꞌ utz, kamal maꞌj qꞌu alol tetz u yolbꞌal Tioxh vaꞌl mam ijleꞌm iqꞌomal taqꞌo tu u Tioxh nichmotxtaleꞌ. Pek xamtel tal u Jesuus aas yitꞌ meero u Elias koj vaꞌl sabꞌaxabꞌ ul siatz, pek ayaꞌ u Xhan, u bꞌanol vaustiismo. Aꞌ tul u Xhan tu u bꞌaxa tulebꞌal u Jesuus. Choktaj U Tio 17.10-12. Pek nipajtal u Yolbꞌal Tioxh aas saul kaꞌvaꞌt alol tetz u yolbꞌal Tioxh sabꞌaxabꞌ ul vatz u kaꞌbꞌ tulebꞌal u Jesuus. Aatz qꞌu mamaj kam samotxiꞌaneꞌ, ela tuchꞌ vaꞌl iꞌan u Moisees tuchꞌ u Elias koꞌxtene. Choktaj Qꞌu Kam Ibꞌaxabꞌsa Ikꞌuchax U Tioxh (Apocalipsis) 11.3-13. † 1:23 Choktaj u Isaias 40.3. ‡ 1:42 Aatz qꞌu bꞌii “Xhim” tuchꞌ “Luꞌ” bꞌii tu u yolbꞌal griego. Pek aatz u bꞌii “Cefas”, tu u yolbꞌal arameo. “Sivan” chu u tokebꞌal. Ayaꞌ u yolbꞌal vaꞌl maas nichiꞌanbꞌe qꞌu Israeel tibꞌilaj. § 1:49 Choktaj u Deuteronoomio 18.15; u Samueel II 7.12. * 1:51 Choktaj u Geenesis 28.12. Aatz u yol “u Kꞌaola vaꞌl bꞌennaj koꞌn aanima”, ayaꞌ u yol “Hijo del hombre” tu kastiya.