U KAꞌBꞌ Uꞌ ITZꞌIBꞌA BꞌEN U LUꞌXEꞌ QꞌU NIMAN TETZ U JESUUSQꞌUꞌL PAXIMICH TIBꞌ
Yol tiꞌ u uꞌ tzaꞌ
Aatz u uꞌ tzaꞌ, aꞌ paj tzꞌibꞌan u Luꞌ vaꞌl tzꞌibꞌan u bꞌaxa uꞌ vaꞌl bꞌennaj ibꞌii tiꞌ majte. Nitalcheꞌ aas kamal aꞌ itzꞌibꞌav tu Roma tu u yaꞌbꞌ 67 m.t.J. Aatz qꞌu chusbꞌal itzꞌibꞌa tzaꞌ, tetz kajay qꞌu niman tetz u Jesuus.
Kam koj tokeꞌ aas itzꞌibꞌa u kaꞌbꞌ uꞌ tzaꞌ, pek tan, tabꞌi utz, tootzaji aas vaꞌlich tek subꞌulla chaj chusul xoꞌl qꞌu nimam tetz u Jesuus. Jat tanul koꞌn atichka. Utz aꞌ nichixaansa el qꞌu niman tetz u Jesuus tiꞌ u bꞌaꞌnla chusbꞌal tu qꞌu kam nichichuseꞌ. Ech aꞌ niꞌan yaꞌl talax u Luꞌ tu u tuꞌ tzaꞌ aas tii sakꞌujeꞌ ikꞌuꞌl qꞌu niman tetz u Jesuus tiꞌ u Tioxh. Utz tii sinima qꞌu chusbꞌal qꞌuꞌl chusax te tu qꞌuꞌl ilon u kuBꞌaal Jesuus. Tan aatzich qꞌu subꞌulla chaj chusul tziꞌ, nichmotxtaleꞌ aas yitꞌ noj koj aas saqꞌaavuꞌl u Jesuus. Tan yeꞌxh nichtuleꞌ utz, paalchil chit niꞌan u tiempo nichmotxtaleꞌ.
Nital u Luꞌ tu u tuꞌ tzaꞌ aas echen sauch kꞌujeꞌich kꞌuꞌl tiꞌ u Tioxh. Echen aꞌ saiqꞌol u bꞌaꞌnla txumbꞌal. Sauch majoibꞌ tiꞌ ibꞌanax u paav; saqꞌiꞌl qꞌu tzaꞌl. Ech sauch xaanich ok kꞌatz u Tioxh. Xamtel tepajeꞌ, nitaleꞌ aas saꞌxhbꞌanax tii uchchil ibꞌilaj. Utz sabꞌanax kuentaibꞌ tiꞌ qꞌu subꞌulla chaj chusul. Nitxakbꞌaꞌ talax bꞌaꞌnil majte u tulebꞌal u kuBꞌaal Jesuus. Utz nitaleꞌ aas kam koj tokeꞌ nibꞌatz tul u kuBꞌaal Jesuus. Nibꞌatzeꞌ tan, aꞌ isaꞌ aas kajay aanima satxꞌakon tiꞌ u chitpichil tu paav. Utz ech siyaꞌsa vipaav qꞌu aanima.
Aꞌ u jatxbꞌal tibꞌ qꞌu yol tu u uꞌ tzaꞌ.
1) 1.1-2 Nitaqꞌ chajlichil.
2) 1.3-15 Nitaleꞌ aas sataqꞌ qetz qꞌu kam u Tioxh qꞌuꞌl atil kꞌatza.
3) 1.16-21 Nital tiꞌ u tok iqꞌii u Jesuus tu u Tioxh.
4) 2.1-22 Nital tiꞌ qꞌu subꞌulla chaj chusul.
5) 3.1-18 Nital tiꞌ u tulebꞌal u Jesuus.
1
U KAꞌBꞌ Uꞌ ITZꞌIBꞌA BꞌEN U LUꞌXEꞌ QꞌU NIMAN TETZ U JESUUSQꞌUꞌL PAXIMICH TIBꞌ
Ichajlichil qꞌu niman tetz u Jesuus
1 Nuntzꞌibꞌa bꞌen u uꞌ tzexeꞌ tzaꞌ hermanos, in Xhim utz, Luꞌ unbꞌii majte. In taqꞌonom u Jesucristo. Utz in ichaj majte. In niqꞌilanex abꞌiste ex chabꞌamal tek u txumbꞌal setaqꞌo tiqꞌaqꞌal vijikomil u Tioxh tuchꞌ u Chitol qetz u Jesucristo. Tan kꞌujlel tek ekꞌuꞌl tiꞌ u txꞌanella yolbꞌal Tioxh, echaꞌ oꞌ.
2 Tuul netootzaji tereꞌn u Tioxh tuchꞌ u kuBꞌaal Jesuus. Taqꞌ koj vibꞌaꞌnil u Tioxh sete. Utz taqꞌ koj u paas tetaanima majte.
U kam siꞌan qꞌu niman tetzu Jesuus tiꞌ u tatin kꞌatza
3 Tan tu u mam iyakꞌil u Tioxh aqꞌel qetz kajay qꞌu kam nikusavsa tu u qatin tu u vatz amlika txꞌavaꞌ tzaꞌ. Utz aqꞌel qetz qꞌu kam qꞌuꞌl nikusavsa tiꞌ u bꞌaꞌnla qatin kꞌatza majte tan, qootzaj tek u Jesuus vaꞌl sikꞌlenoꞌ tu u mam bꞌaꞌnil utz, u mam techalil kꞌatza. 4 Ech tiꞌ u kubꞌantu qꞌu kam tzaꞌ vettaqꞌlu iyol u Tioxh qe aas sibꞌla mam bꞌaꞌnla chaj kam sakukꞌul kꞌatza. Ech saqiqꞌo tetz vitxumbꞌal u Tioxh. Tan elnajtekꞌex vatz u paav; ayaꞌ u tachaꞌv qꞌul echiꞌl atil sekꞌatza.
5 Echixeꞌat tiꞌ vikꞌujeꞌ ekꞌuꞌl tiꞌ u Tioxh, bꞌantaj ex jik tu vetxumbꞌal. Utz atoj etootzajibꞌal tiꞌ qꞌu kam kꞌatz u Tioxh. 6 Taꞌn koj, pek majtaj chit etibꞌ tiꞌ ibꞌanax qꞌu yeꞌxtxoj. Utz atoj epaciensia tiꞌ. Utz bꞌaꞌn oj etatin vatz u Tioxh majte. 7 Echen bꞌaꞌn ex tu kajay aanima sebꞌaneꞌ. Utz tiiꞌex tiꞌ aanima majte.
8 Tan oj atil qꞌu bꞌaꞌnil sekꞌatza tziꞌ utz, oj nojchit tiira sibꞌ nechꞌii tiꞌ ibꞌanaxeꞌ, saꞌnaletil iqꞌaqꞌal. Sakoꞌnkoxhkaaꞌex ech tzaꞌ aas yeꞌxhkam sekꞌuleꞌ. Tan yitꞌ yeꞌk koꞌnkoxh tokebꞌal vetetootzaji u kuBꞌaal Jesucristo. 9 Pek aatz u aanima vaꞌl yeꞌk qꞌu kam kꞌatza tziꞌ, echaꞌ maꞌl aanima aas najaꞌ koꞌn niyaꞌk isajineꞌ. Echaꞌ tzot atziꞌ. Tan sotznaj tek sikꞌuꞌl aas txꞌaael tek tu qꞌul ipaav qꞌuꞌl bꞌanelka taqꞌo.
10 Ech aꞌ ibꞌoꞌqꞌol hermanos, sayakꞌinex tiꞌ ibꞌanax qꞌu kam qꞌuꞌl vetisikꞌlevex u Tioxh. Tan oj ech sebꞌan tziꞌ, jatu koj saelkaꞌex tiꞌ u Tioxh taqꞌo. 11 Utz kam koj samajon etokoꞌp tu viQꞌesalail u Chitol qetz vaꞌl bꞌenqꞌii bꞌensaj tatineꞌ, ayaꞌ u kuBꞌaal Jesucristo.
12 Ech nunnachpixsa qꞌu kam sete tziꞌ, kꞌuxh etootzajnale utz, nojchit tii atilex tu qꞌu kam chusel sete. 13 Saꞌchitunnachpixsa qꞌu kam sete tziꞌ tuul an tereꞌn itzꞌlelin. Tan jikom vaꞌl nunbꞌaneꞌ. Nivaqꞌ nimal ekꞌuꞌl. 14 Tan saꞌtexhkamin, echaꞌ vaꞌl tal u kuBꞌaal Jesucristo ve. 15 Ech kꞌux maꞌt unkameꞌ, aꞌ unsaꞌ taꞌxh bꞌanel saꞌatin qꞌu kam sekꞌuꞌl tziꞌ, sanimal texoꞌl.
U tiltu u Luꞌ viqꞌilal kuꞌl u Jesuus tu Amlika
16 Aatz qꞌu chusbꞌal qꞌuꞌl qal sete tiꞌ u mam iyakꞌil u Tioxh utz, tiꞌ u qꞌaav tulebꞌal u kuBꞌaal Jesucristo, yitꞌ chulim yol koꞌnkoxhtuꞌ. Tan jik chit oꞌ ilon vitechalil u Jesuus.
17 Sukuvatz oksal iqꞌii tu u Tioxh viTat aas iqꞌila kuꞌl tu Amlika tu vitechalil. Utz tal tiꞌ ech tzaꞌ: —Aꞌ vunKꞌaol vaꞌl tiiꞌin tiꞌ atziꞌ. Vaꞌl nikꞌujeꞌ unkꞌuꞌl tiꞌ.— Texhtuꞌ. 18 Oꞌ abꞌin tuchꞌ kuxichin u yol vaꞌl uch kꞌasuꞌl tu Amlika tziꞌ. Tan aꞌich kumol u Jesuus atichꞌoꞌ viꞌ u txaaꞌla muunte.*
19 Utz yolonnaj qꞌu alol tetz u yolbꞌal Tioxh tiꞌ u Jesuus majte. Kꞌujlebꞌal kꞌuꞌl qꞌu yol alel taqꞌo. Echen senima tan, vinujul nikꞌucheꞌ. Echaꞌ ipaqꞌun txijtxubꞌal tu uken. Utz saꞌnaleluꞌl vatzsaj sevatz qꞌu kam tziꞌ. Echaꞌ isajbꞌu saj tetaanima siꞌaneꞌ. Ech satxijtxun u txꞌumiꞌl tetz qꞌalaꞌm tetaanima. 20 Ech atoj qꞌu yol sekꞌuꞌl tzaꞌ. Tan aatz u yolbꞌal Tioxh nibꞌaxabꞌsal talaxeꞌ, yitꞌ nikoꞌnkoxhichee sikꞌuꞌl u aanima vaꞌl nialon.
21 Tan yitꞌ tuchꞌ koj itxumbꞌal qꞌu alol tetz u yolbꞌal Tioxh nimotxiyoloneꞌ qꞌuꞌl atich Tioxh kꞌatza. Pek nojchit Tioxh niyolon kꞌatza. Aꞌ niaqꞌon iyol u Tioxhla Espiiritu.
* 1:18 Choktaj U Tio 17.1-5.