QꞌU BꞌAꞌNLA CHAJ KAM BꞌANEL (Hechos)
Yol tiꞌ u uꞌ tzaꞌ
Aatz u uꞌ tzaꞌ, aꞌ tzꞌibꞌan u Lucas. Ankoꞌxhtuꞌ aꞌ vaꞌl tzꞌibꞌan vaꞌt u uꞌ vaꞌl “Lucas” ibꞌii. Yeꞌ ootzajimal til atichka aas itzꞌibꞌataꞌ. Loqꞌ analen aas maꞌtich tiltu ikaaka u Pablo tu tzeꞌ tu Roma. Taꞌxh nitalcheꞌ aas kamal aꞌ itzꞌibꞌataꞌ tixoꞌl qꞌu yaꞌbꞌ 61 — 63 m.t.J. Kamal aꞌ atichku tu Macedoonia.
Aatz vibꞌii u uꞌ tzaꞌ vaꞌl “Hechos de los apóstoles” tu kastiya utz, “Qꞌu Bꞌaꞌnla Chaj Kam Bꞌanel” tu kuyolbꞌal, yitꞌ aꞌ koj oksan jeꞌ. Pek aꞌ oksan qꞌu niman tetz u Jesuus tu u yaꞌbꞌ 200 m.t.J. Utz aꞌ koj chit niyolonku tiꞌ vaꞌl iꞌan kajay qꞌul ichaj u Jesuus. Pek bꞌiil koꞌxh niyolon tiꞌ sikajayil tixeꞌtebꞌal. Pek aal aꞌ chit maas nitaleꞌ kam iꞌan u Luꞌ tuchꞌ u Pablo tu u Tioxhla Espiiritu.
Nital u 1.1 aas aꞌ itzꞌibꞌav bꞌen xeꞌ u Teoofilo. Aatz u Teoofilo tziꞌ utz, tamiigoich tibꞌ tuchꞌ u Lucas. Utz atich tijleꞌm tu maꞌl qꞌatbꞌal tzii. Echtzixeꞌt nichtal qꞌu kam te tiꞌ u Jesuus utz, tiꞌ u bꞌaꞌnla chusbꞌal; ayaꞌ u evangeelio.
Aatz u Lucas, u tzꞌibꞌan tetz u uꞌ tzaꞌ, nixeꞌtiyolon tiꞌ vibꞌenjeꞌ u Jesuus tu Amlika. Nipaal tiqꞌo bꞌiil iviꞌ u uꞌ Lucas. Ech tek nital tiꞌ u tulebꞌal u Tioxhla Espiiritu. Nikꞌucheꞌ aas aꞌ aqꞌon iyakꞌil qꞌul ichaj u Jesuus tiꞌ vixeꞌt tiꞌ paxsal itziiul u bꞌaꞌnla chusbꞌal, kꞌuxh paal tu kꞌaxkꞌo tiꞌ. Nital majte kaniꞌch inimal u Jesuus iꞌan qꞌu aanima, kꞌuxh Israeel utz, kꞌuxh puera aanima yitꞌ Israeel koj. Ayaꞌ qꞌuꞌl “gentil” chu teꞌl tu kastiya. Nikꞌuch majte aas kaniꞌch chit iyakꞌin u bꞌaꞌnla chusbꞌal xoꞌl qꞌu niman tetz u Jesuus qꞌuꞌl puera aanima tan, kamal puera aanimaich u Lucas.
Aꞌ u jatxbꞌal tibꞌ qꞌu yol tu u uꞌ tzaꞌ.
1) 1.1—8.3 Nitaleꞌ kaniꞌch ixeꞌt qꞌu niman tetz u Jesuus tu u vatz amlika txꞌavaꞌ tzaꞌ. Echaꞌ u tulebꞌal u Tioxhla Espiiritu tuchꞌ u taqꞌax ixamlil utz, tuchꞌ qꞌu mamaj txaichil iꞌan tu Jerusaleen. Nital tiꞌ u tojchal qꞌu niman tetz u Jesuus majte echaꞌ u Esteban.
2) 8.4—9.43 Nital tiꞌ vipax paal itziiul u bꞌaꞌnla chusbꞌal najaꞌch u Jerusaleen, tikuenta Judea, tuchꞌ tikuenta Samaaria, tuchꞌ tziꞌ u mar. Echaꞌ vaꞌl iꞌan u Luꞌ tuchꞌ u Felipe. Nipajtaleꞌ kaniꞌch tok u Saulo tiꞌ inimal u Jesuus.
3) 10.1—28.31 Nital tiꞌ qꞌu bꞌenchil iꞌan u Pablo tiꞌ en ipaxsat itziiul u bꞌaꞌnla chusbꞌal tu sibꞌal tenam. Ayaꞌ u bꞌenchil tu “juꞌtebꞌal u vatz amlika txꞌavaꞌ” nital Qꞌu Bꞌaꞌnla Chaj Kam Bꞌanel (Hechos) 1.8; tiꞌ vichiktu u yolbꞌal Tioxh tuchꞌ qꞌul imol tu qꞌu tenam tzian chaj. Ayaꞌ u: Eefeso, Corinto, Tesaloonica, Galaacia, tuchꞌ tu u Filipos utz, tuchꞌ tu tereꞌn tenam.
Aatz qꞌu kam ibꞌoꞌqꞌol tu u uꞌ tzaꞌ, ayaꞌ vaꞌl inukꞌ qꞌu qꞌesala xoꞌl qꞌu niman tetz u Jesuus. Motx ikꞌujbꞌaꞌ aas yitꞌ ministeer koj sanimal u oꞌtla mantaar tu qꞌu puera aanima niniman u Jesuus. Yitꞌ saꞌkojyaꞌlul tiꞌ inimal u oꞌtla mantaar.
Kꞌuxh tu tzaꞌl paalku qꞌul ichaj u Jesuus bꞌaxa, kaana ixamlil atiche. Kaana itxumbꞌal tiꞌ u yolbꞌal Tioxh. Atich u Tioxh kꞌatza tu qꞌu kam paalka. Bꞌaꞌn sakusaji ok qetz tiꞌ vaꞌl motx iꞌan qꞌul ichaj u Jesuus tiꞌ vikꞌujeꞌ ikꞌuꞌl tiꞌ u Tioxh utz, tiꞌ vixamlil u Tioxhla Espiiritu kꞌatza.
1
QꞌU BꞌAꞌNLA CHAJ KAM BꞌANEL (Hechos)
Vichꞌial tul u Tioxhla Espiiritu
1 Teoofilo, aatz tu u bꞌaxa uꞌ vaꞌl untzꞌibꞌa bꞌen tzaxeꞌ, aꞌ yolonkꞌin tiꞌ kajay qꞌu kam qꞌuꞌl iꞌan u Jesuus utz, qꞌu kam ichusa aas ixeꞌteꞌ.* 2 Aꞌ tzojpik tiꞌ qꞌu kam qꞌuꞌl iꞌan, tu u qꞌii aas bꞌenjeꞌ tu Amlika. Tan aatz yeꞌsajich ibꞌenaꞌ, taqꞌka mantaar titxumbꞌal u Tioxhla Espiiritu tu qꞌul ichaj qꞌuꞌl itxaa. 3 Utz kꞌuxh maꞌtich ikameꞌ, qꞌaav itzꞌpi. Utz nichichee siatz. Kam koꞌn xheenya iꞌana, techlal aas nojchit itzꞌlele. 40 qꞌii iꞌan ech tziꞌ. Aꞌ nichtal viQꞌesalail u Tioxh te.
4 Utz aatz molomich tibꞌ tuchꞌ qꞌul ichusulibꞌ, tal u Jesuus te aas yeꞌk samotxelbꞌen tu Jerusaleen. Tal te ech tzaꞌ: —Saꞌnalmotxechꞌia tul u Tioxhla Espiiritu vaꞌl alaꞌtziꞌimal sete tu vunTat utz, alel sete vaqꞌo.† 5 Tan tu koꞌn aꞌ ibꞌanvu vautisaar qꞌu aanima u Xhan, pek ech koj ex tan, tu u Tioxhla Espiiritu sabꞌanaxku vautisaarex tu koꞌxh kaꞌxvaꞌt qꞌii cheel.— Texh te.
U talax tu qꞌu chusulibꞌ aasseꞌnipaxsa itziiulu bꞌaꞌnla chusbꞌal
6 Uncheeꞌ aatz qꞌuꞌl molich tibꞌ tuchꞌ u Jesuus, motx ichꞌoti te ech tzaꞌ: —KuBꞌaal ¿satz qꞌaav ooksa ijlenal tu kuxoꞌl cheel aas qetz Israeelil?— Texh te.‡
7 Tzaqꞌbꞌel tu u Jesuus ech tzaꞌ: —Yeꞌk etokebꞌal tiꞌ tootzajileꞌ jatu utz, kam tuul soꞌoki tan, ayeꞌn tiqꞌabꞌ vunTat. 8 Pek aatz ex, sekꞌul examlil aas maꞌt ikuꞌ u Tioxhla Espiiritu setibꞌa. Ech seꞌnetal paal kajay vaꞌl netileꞌ etabꞌi sunkꞌatza tzaꞌ tu Jerusaleen, tikuenta kajay u Judea, tuchꞌ tikuenta kajay u Samaaria utz, oponnalex tijuꞌtebꞌal u vatz amlika txꞌavaꞌ.— Texh u Jesuus.
Vibꞌenjeꞌ u Jesuus tu Amlika
9 Ech taꞌxh veet tal qꞌu yol tziꞌ, siatz chit qꞌul ichusulibꞌ iqꞌol bꞌen tixoꞌl. Bꞌenjeꞌ tu Amlika. Ok tu maꞌl u sutzꞌ. Ech sotzka ivatz tiꞌ.
10 Ech tuul ankoꞌxh tii nichmotxisajin jeꞌ tu amlika tiꞌ isajil bꞌen, yeꞌk talcheꞌ til ichee kaꞌvaꞌl vinaj sikꞌatza, poloxh saj oksaꞌm. 11 Ech qꞌilal tu qꞌu vinaj tziꞌ, tal te ech tzaꞌ: —Vinaj aa Galilea, ¿kantuꞌ ankoꞌxh nesajin jeꞌ tu amlika? Tan tu Amlika maꞌtku u Jesuus vaꞌl eesali bꞌen texoꞌl atziꞌ. Utz echat chit iqꞌaavuꞌl saqꞌaavuꞌl echaꞌ mutelbꞌen tziꞌ.— Texh kaꞌvaꞌl qꞌu vinaj te.
Vibꞌens kabꞌlaal qꞌul ichaju Jesuus tikaꞌpaj
12 Uncheeꞌ motx tek kꞌasuꞌl qꞌu chusulibꞌ viꞌ u muunte vaꞌl Olivo utz, ul tu Jerusaleen. Tan inajaꞌchich koꞌn u Jerusaleen. Kamal maꞌj kiloometro ixoꞌl tuchꞌ. Tan ayaꞌl vaꞌl saveeti sixaa tu ilanbꞌal qꞌii. 13 Ech taꞌxh motx oponi, motx bꞌenjeꞌ tu u kaꞌ chupul otzotz vaꞌl jolol atichka sikajayil. Utz aꞌ qꞌul ibꞌii tzaꞌ: u Luꞌ, u Jacobo, u Xhan, u Lixh, u Felipe, u Maxh, u Bartolomee, u Tio, u Jacobo, vikꞌaol u Alfeo, u Xhim vaꞌl atich ok xoꞌl qꞌu cananista utz, tuchꞌ u Judas, vikꞌaol u Jacobo. 14 Ech maꞌlich chit iatz qꞌu chusulibꞌ sikajayil. Nichimolo tibꞌ tiꞌ iqꞌilal sikꞌlel Tioxh. Ant aꞌ u Liꞌ, vinan u Jesuus utz, tuchꞌ qꞌul itzaꞌqꞌ u Jesuus, tuchꞌ unjoltu qꞌu ixoj.
15 Uncheeꞌ aatz iꞌan tu qꞌu qꞌii tziꞌ, txakeꞌ u Luꞌ xoꞌl qꞌu niman tetz u Jesuus molich tibꞌ; maꞌlich 120 ixaaneꞌ. Utz tal ech tzaꞌ: 16 —Hermanos, ministeer chit itzojpu u yol tzꞌibꞌamalka. Ayaꞌ vaꞌl tal u Tioxhla Espiiritu titziꞌ u Daviid, tiꞌ u Judas, vaꞌl kꞌuchun u Jesuus tu qꞌu txayol, 17 kꞌuxh aꞌich kumol utz, antu atich tijleꞌm tu u aqꞌon tiꞌ Tioxh.
18 Aatz vetiꞌana, iloqꞌ untanul itxꞌavaꞌ tiꞌ u puaj, u jaꞌmel tonkonil. Utz ex iyatzꞌ jeꞌ tibꞌ tuul. Aꞌ kuꞌ iviꞌ vatz txꞌavaꞌ utz, yakich qꞌixmoj tuul. Ech nilp eluꞌl tuul tuul. 19 Utz pax chit itziiul xoꞌl kajay qꞌu aa Jerusaleen vaꞌl iꞌana tziꞌ. Ech tek taqꞌax bꞌen Aceeldama u txꞌavaꞌ tziꞌ. “Jaꞌmel kaj” chu u tokebꞌal tu yolbꞌal arameo. 20 Utz ech chit iꞌana u yol tzꞌibꞌamalka tu u Salmos vaꞌl nital ech tzaꞌ:
«Tzꞌineꞌojka u tatibꞌal.
Abꞌilich tereꞌn atin tuul.» Chia.
Utz nital majte:
«Okoj ichꞌexel tu u tijleꞌm.» Chia.§
21 Ech ministeer saok ichꞌexel u Judas. Aꞌ soꞌok maꞌl tu qꞌu vinaj qꞌuꞌl aꞌ kumol tu jatvaꞌl u tiempo iꞌan u kuBꞌaal Jesuus tu kuxoꞌl. 22 Aꞌ nal kumol ayaꞌxchen ibꞌanax vautisaar u Jesuus tu u Xhan utz, ankoꞌxh aꞌ kumol aas eesal bꞌen u Jesuus tu kuxoꞌl bꞌenjeꞌ tu Amlika. Ech aꞌ vaꞌt tu kuxoꞌl sitxakbꞌaꞌ tibꞌ tiꞌ talax u qꞌaavtitzꞌpebꞌal u Jesuus.— Texh u Luꞌ.
23 Ech motx itxaateꞌl kaꞌvaꞌl vinaj. Maꞌl, Xhep, Justo ibꞌii majte, ikꞌaol maꞌl u vinaj Sabaas ibꞌii. Utz vaꞌt, Yaxh ibꞌii. 24 Ech motx iqꞌila sikꞌle Tioxh. Motx tal ech tzaꞌ: —KuBꞌaal, axh ootzajin tetz taanima junun aanima. Ech kꞌuch qe abꞌiste atxaaom tu kaꞌvaꞌl qꞌu vinaj tzaꞌ. 25 Ech soꞌoks achaj. Saꞌaqꞌonin saiꞌ tu u aqꞌon tzaꞌ vaꞌl vettelabꞌeka u Judas. Tan maꞌt tu vaꞌl saꞌchitbꞌenku tiꞌ ichool vipaav.— Texhtuꞌ.
26 Uncheeꞌ motx iꞌan tiꞌ vatz Tioxh, tiꞌ tiltaꞌ abꞌil soꞌoki. Utz aꞌ kuꞌk tiꞌ u Yaxh. Ech yakich koꞌxh okoj tu u tijleꞌm xoꞌl junlaal qꞌul ichaj u Jesuus tziꞌ.*
* 1:1 Choktaj U Lucas 1.3-4. Aatz u Teoofilo, nimanich tetz u Jesuus utz, aꞌ u vinaj vaꞌl taqꞌvu bꞌen kaꞌvaꞌl tuꞌ u Lucas. Aꞌ qꞌu uꞌ taqꞌ bꞌen tzixeꞌ, U Lucas tuchꞌ Qꞌu Bꞌaꞌnla Chaj Kam Bꞌanel (Hechos). † 1:4 Choktaj U Lucas 24.49. ‡ 1:6 Aatz tu u tiempo vaꞌl ul u Jesuus, aatz qꞌu Israeel, yeꞌkich tijlenal atoꞌk. Tan ootich tokebꞌel tu u Roma. Ech saꞌkojveeti soꞌok ijlenal tuul tan, atich koj sijunal. Pek ayeꞌnich tiqꞌabꞌ qꞌuꞌl okebꞌen. Ech jolol koꞌn governadoor qꞌuꞌl atiche. Utz jolol aa Roma majte. Aatz qꞌu Israeel utz, nichmotxtitzꞌa aas ijlenalil siꞌchiꞌan u Jesuus tixoꞌl. Aꞌ sikꞌuꞌl aas u Jesuus saeesan tiqꞌabꞌ qꞌu aa Roma. Echtzixeꞌt motx ichꞌoti tu u Jesuus aas jatu siꞌchqꞌaavoꞌk iqꞌatbꞌal tzii aas tetz chit u Israeel. § 1:20 Choktaj u Salmos 69.25; 109.8. * 1:26 Aatz u yol “qꞌul ichaj u Jesuus”, ayaꞌ u yol “apóstol” tu kastiya. Tan “chaj” chu u tokebꞌal u yol tu griego. Aꞌ qꞌul ichusulibꞌ bꞌaxa, pek xamtel chajax tiꞌ ipaxsal paal viyol aas bꞌen u Jesuus tu Amlika.